P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)
 
 
1. Pripravovaný právny predpis

Návrh opatrenia Národnej banky Slovenska, ktorým sa mení a dopĺňa opatrenie Národnej banky Slovenska č. 9/2025 o predkladaní výkazov, hlásení a  správ poisťovňou, na ktorú sa neuplatňuje osobitný režim, zaisťovňou, pobočkou poisťovne z  iného členského štátu alebo pobočkou zaisťovne z iného členského štátu. 
 
2. Základné ciele a tézy právnej úprav

Potreba upraviť opatrenie Národnej banky Slovenska č. 9/2025 o predkladaní výkazov, hlásení a  správ poisťovňou, na ktorú sa neuplatňuje osobitný režim, zaisťovňou, pobočkou poisťovne z  iného členského štátu alebo pobočkou zaisťovne z iného členského štátu (ďalej len „opatrenie NBS č. 9/2025“) vznikla v nadväznosti na potrebu transpozície smernice Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ (ďalej len ,,smernica Solvency II Review“).

Cieľom návrhu opatrenia je najmä transpozícia smernice Solvency II Review v oblasti predkladania informácií orgánu dohľadu (čl. 35b smernice Solvency II Review).

Návrh opatrenia je vypracovaný na základe § 21 ods. 6 a § 79 ods. 11 zákona o poisťovníctve a  § 35 ods. 2 zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.

Návrhom opatrenia sa najmä
· ustanovujú termíny na predkladanie ročných a štvrťročných kvantitatívnych výkazov podľa právne záväzných aktov Európskej únie,
· ustanovuje termín na predkladanie správy pre orgán dohľadu,
· ustanovuje termín na predkladanie informácie o výsledkoch vlastného posúdenia rizika a solventnosti,
· ustanovuje termín a spôsob predkladania plánu riadenia likvidity,
· spresňujú a dopĺňajú niektoré ustanovenia na základe poznatkov z aplikačnej praxe.

3. Zhodnotenie súčasného stavu

Platné znenie opatrenia NBS č. 9/2025 ustanovuje rozsah, spôsob, formu a termíny predkladania výkazov, hlásení a správ poisťovňou, na ktorú sa neuplatňuje osobitný režim, zaisťovňou, pobočkou poisťovne z iného členského štátu a pobočkou zaisťovne z iného členského štátu. 

V nadväznosti na zmeny právnej úpravy na európskej úrovni je potrebné aktualizovať požiadavky na predkladanie informácií orgánu dohľadu upravené v predmetnom opatrení. Súčasne sa navrhujú aj úpravy reflektujúce poznatky získané pri jeho uplatňovaní v praxi.

4. Spôsob zapojenia verejnosti do prípravy právneho predpisu 

Verejnosť sa môže zapojiť do prípravy právneho predpisu formou zasielania podnetov či návrhov v intenciách vecného zamerania podľa bodu 2. 
 
Kontaktné údaje: 
Národná banka Slovenska  
Odbor dohľadu nad poisťovníctvom a dôchodkovým sporením 
Oddelenie regulácie a medzinárodnej koordinácie 
Imricha Karvaša 1 
813 25 Bratislava 
email:  oznamopk@nbs.sk 
 
5. Predpokladaný termín začatia pripomienkového konania

december 2026 


